МИНИСТЕРСTВО ЗА ЕКОНОМИЈА

П Р Е Д Л О Г

на Закон за занаетчиство

Скопје, април 2015 година

ВОВЕД:

I. ОЦЕНА НА СОСТОЈБИТЕ ВО ОБЛАСТА ШТО ТРЕБА ДА СЕ УРЕДИ СО ЗАКОНОТ И ПРИЧИНИ ЗА ДОНЕСУВАЊЕ НА ЗАКОНОТ

Со овој закон се уредуваат условите за вршењето на занаетчиска дејност и за издавање на занаетчиската дозвола, водење на Занаетчиски регистар, организирање на чирачката работа, како и организирање и финансирање на коморски систем.

Предложените текст на Законот за занаетчиство е во насока на подобрување на регулативата во делот на занаетчиството, воведување електронски занаетчиски регистар, воведување на занаетчиска дозвола, подобрување на коморскиот систем.

II. ЦЕЛИ, НАЧЕЛА И ОСНОВНИ РЕШЕНИЈА

Законот чие донесување се предлага се засновува врз основа на следните цели и начела:

* подобрување на регулативата,
* воведување на електронски регистар за занаетчии како централна база на податоци за занаетчии,
* воведување на занаетчиска дозвола,
* организирање и финансирање на комрскиот систем.

Предложениот текст на законот ги содржи следните решенија:

* регулирање на начинот и условите за вршење на јавните овластувања од страна на коморите. Исто така со законот се прецизира начинот на издавање и одземање на јавните овластувања од страна на министерот надлежен за областа занаетчиство,
* воведување на занаетчиска дозвола, која се издава за занаетчиските дејности за кои е потребно стручно оспособување и уметничко и домашно ракотворење и важи како гаранција за квалитет на производите и услугите кои ги нудат вршителите на занаетчиската дејност,
* јасно дефинирање на односот помеѓу Занаетчиската комора на Република Македонија и општинските занаетчиски комори со што ЗКРМ ќе може соодветно да ја извршува својата улогата како социјален партнер на Владата,
* се регулира финансирањето на занаетчиските комори односно согласно законското решение 70% од средствата од извршување на јавните овластувања и членарината ќе се прелеат во општинските занаетчиски комори додека 30% во Занаетчиската комора на Република Македонија.,
* се прошишува начинот, видот и висината на субвенциите за вршителите на занаетчиската дејност.

III. ОЦЕНА НА ФИНАНСИСКИТЕ ПОСЛЕДИЦИ ОД ПРЕДЛОГОТ НА ЗАКОН ВРЗ БУЏЕТОТ И ДРУГИТЕ ЈАВНИ ФИНАНСИСКИ СРЕДСТВА

За спроведување на овој закон не се потребни финансиски средства од Буџетот на РМ.

IV. ПРОЦЕНКА НА ФИНАНСИСКИТЕ СРЕДСТВА ПОТРЕБНИ ЗА СПРОВЕДУВАЊЕ НА ЗАКОНОТ И НАЧИНОТ НА НИВНОТО ОБЕЗБЕДУВАЊЕ, КАКО И ПОДАТОЦИ ЗА ТОА ДАЛИ СПРОВЕДУВАЊЕТО НА ЗАКОНОТ ПОВЛЕКУВА МАТЕРИЈАЛНИ ОБВРСКИ ЗА ОДДЕЛНИ СУБЈЕКТИ

За спроведување на овој закон не се потребни дополнителни финансиски средства од Буџетот на Република Македонија.

**­ПРЕДЛОГ НА ЗАКОН ЗА занаетчиство**

**I. ОПШТИ ОДРЕДБИ**

Член 1

Со овој закон се уредуваат условите за вршењето на занаетчиска дејност и за издавање на занаетчиската дозвола, водење на Занаетчиски регистар, организирање на чирачката работа, како и организирање и финансирање на коморски систем.

Член 2

Одредени изрази употребени во овој закон, го имаат следното значење:

1. „Занаетчија“ е физичко лице кое врши занаетчиска дејност и е запишан во Занаетчиски регистар;
2. „Вршител на занаетчиска дејност“ е занаетчија, трговец поединец и трговско друштво кое врши занаетчиска дејност и е запишан во Занаетчиски регистар;
3. „Занаетчиски регистар“ е јавна книга која претставува база на податоци на сите запишани вршители на занаетчиска дејност кој го води Занаетчиската комората на Република Македонија (во натамошен текст Занаетчиска комора);
4. „Занаетчиска дозвола“ е јавна исправа која се издава на вршителот на занаетчиска дејност врз основа на соодветна стручна квалификација за дејноста;
5. „Регистратор“ е овластено лице кое врши уписи во Занаетчискиот регистар според постапка утврдена со овој закон;
6. „Занаетчиска дејност“е занаетчиско производство, занаетчиски услуги, уметничко занаетчиство и домашно ракотворење;
7. „Занаетчиско производство“ е изработка и производство на производи претежно по нарачки, во мали серии, кое нема карактеристики на индустриско производство;
8. „Занаетчиски услуги“ се поправки и одржување на производите, уредите и објектите, како и вршење на лични услуги;
9. „Дејност на домашно и уметничко занаетчиство“е дејност за која е карактеристичен едноставен начин на работа со главно рачна работа, уметничко и дизајнерско создавање;

Член 3

Одредбите од Законот за употреба на јазикот што го зборуваат најмалку 20% од граѓаните во Република Македонија и во единиците на локалната самоуправа соодветно се применуваат и во овој закон.

Член 4

Во постапката при вршење на инспекциски надзор ќе се применуваат одредбите од Законот за инспекцискиот надзор и Законот за Државен пазарен инспекторат, доколку со овој закон поинаку не е определено.

**II. ВРШЕЊЕ НА ДЕЈНОСТ**

**Услови**

Член 5

Занаетчиска дејност е производна или услужна профитна дејност за која важат следните карактеристики:

- производтсви или услуги врз основа на индивидуални нарачки;

- производство во мали серии каде сериското производство не е претежен дел од дејноста;

- се врши со користење на машини, алат и технички уреди соодветни за дејноста согласно претходната алинеја и немаат особина на автоматизиран работен процес.

Член 6

Право на вршење на занаетчиска дејност за која е потребно соодветна стручно оспособеност или стручно образование вклучувајќи и дејностите на домашно и уметничко занаетчиство, вршителот на занаетчиската дејност го стекнува врз основа на уписот во надлежниот регистар и занаетчиска дозвола.

Право на вршење на занаетчиска дејност за која не е потребна соодветна стручна оспособеност или стручно образование се стекнува со решение за упис во надлежниот регистар.

Член 7

Надлежен регистар за упис на занаетчија е занаетчиски регистар кој го води Занаетчиската комора како основно регистрациско тело.

Надлежен регистар за упис на трговец поединец и трговско друштво е трговскиот регистар кој го води Централниот регистар на Република Македонија ( во натамошен текст Централен регистар).

Член 8

Советот на општината, односно Советот на град Скопје, го определува работното време на занаетчиските дејности во зависност од месните обичаи и потреби.

Член 9

Странско физичко или правно лице може да врши занаетчиска дејност согласно овој закон само во услови на реципроцитет и врз основа на согласност која ја издава органот на државната управа кој ги врши работите од областа на занаетчиството.

Член 10

Вршењето на занаетчиската дејност занаетчијата го запишува во Занаетчиски регистар.

Член 11

Занаетчијата одговара за своите обврски со целиот свој имот.

Член 12

Вршителот на занаетчиска дејност согласно со овој закон може да врши:

-една или повеќе сродни занаетчиски дејности и

-продажба на своите производи

Вршителот на занаетчиска дејност може при вршењето на дејноста да врши продажба и на други производи кои служат на неговиот производ или услуга.

Вршителот на занаетчиска дејност може своите производи да ги продава во просториите во кои ја врши дејноста или на места определени за таа намена од Советот на општината или Советот на градот Скопје.

**III. ЗАНАЕТЧИСКИ РЕГИСТАР**

Член 13

Занаетчискиот регистар е единствен регистар на територија на Република Македонија кој го води Занаетчиската комора во електронска форма согласно овластувањето добиено врз основа на овој закон.

Занаетчиската комора е надлежна за применување на мерки и активности за одржување на интегритетот на податоците на Занаетчискиот регистар; обезбедување на соодветно ниво на заштита и достапност на податоците; одржување, надгледување и заштита на системот за обработка на податоци; одржување, надгледување и заштита на мрежата за давање на користење на податоци; обезбедување на пристап до податоците во регистарот; дизајнирање и надгледување на перформансите на регистрот и спроведување на стандарди за употреба и безбедност на податоците во регистарот.

Во Занаетчиски регистар се внесуваат следните податоци: име, татково име и презиме, единствен матичен број, адреса на живеење односно престојувалиште на вршителот на занетчиска дејност, контакт телефон, вид на образование, број и дата на решението за извршеното впишување во регистарот, фирма на вршителот на занаетчиска дејност и скратен назив, назив и седиште на вршителот на занаетчиска дејност, контакт телефон, електронска пошта, шифра на дејноста и опис, вид на занаетчиска дејност (занаетчиско производство, занаетчиски услуги, уметничко занаетчиство или домашно ракотворење), број на вработени, престанок на дејноста, по кој основ, број и дата на решението, забелешка и потпис на лицето што го извршило впишувањето во регистарот.

Личните податоци од Занаетчискиот регистар се чуваат трајно.

Формата и начинот на водење на Занаетчискиот регистар го пропишува министерот кој раководи со органот на државната управа надлежен за работите од областа на занаетчиството.

Член 14

Уписот во занаетчискиот регистар го врши регистратор од општинската занаетчиска комора.

Регистраторот го определува управниот одбор на општинската занаетчиска комора на предлог на претседателот на општинската Занаетчиска комора.

Во општините каде што не се основани општински занаетчиска комори уписот во Занаетчискиот регистар го врши најблиската општинска занаетчиска комора согласно доделеното јавно овластување од министерот кој раководи со органот на државната управа надлежен за работите од областа на занаетчиството.

Член 15

Занаетчиската комора преку воспоставен веб сервис со Централниот регистар без надоместок презема податоци за упис на основање, промена и бришење на трговец поединец, друштво со ограничена одговорност и друштво со ограничена одговорност од едно лице, согласно Законот за Централен регистар, а врз основа на претходно склучен договор помеѓу двата субјекти.

Занаетчиската комора во рок од три работни дена електронски ги известува општинските занаетчиски комори за уписот на вршителот на занаетчиската дејност во трговскиот регистар.

Трговецот поединец и трговското друштво кои вршат занаетчиска дејност за кои е потребно соодветно стручно образование се должни во рок од 15 дена од уписот во трговскиот регистар да поднесат барање до општинската занаетчиска комора за добивање на занаетчиска дозвола која се запишува во занаетчискиот регистар.

За вршење на занаетчиска дејност за која не е потребна соодветна стручна оспособеност или стручно образование, трговецот поединец и трговското друштво го стекнува со упис во трговскиот регистар.

**Упис во Занаетчискиот регистар**

Член 16

Зa вршење нa занаетчиска дејност, невработено физичко лице поднесува писмено барање до општинската занаетчиска комора зa упис вo Занаетчиски регистар, вo местото кaдe што сe наоѓаат просториите каде што сe врши занаетчиската дејност. Доколку занаетчиската дејност се врши без простории, барањето зa упис вo занаетчискиот регистар сe поднесува во општинската занаетчиска комора која го покрива подрачјето на живеење на занаетчијата кој бара упис во Занаетчиски регистар**.**

Барањето од ставот 1 нa овој член сe поднесува нa два идентични обрасци, со еден прилог на докази.

Со барањето од ставот 1 на овој член , физичкото лице ги приложува и доказите од членот 39 став 1 на овој закон.

Општинската занаетчиска комора во рок од три работни дена од денот на поднесувањето на барањето издава решение зa упис вo Занаетчиски регистар.

Формата и содржината нa барањето од ставот 1 нa овој член го пропишува министерот кoj раководи сo органот нa државната управа надлежен за работите од областа на занаетчиството.

Член 17

Доколку физичкото лице кoн барањето зa упис вo Занаетчиски регистар приложи невалидни докази, општинската занаетчиска комора ќe донесе решение сo кoe сe одбива барањето за упис во Занаетчиски регистар.

Против Решението од ставот 1 нa oвoj член може дa сe изјави жалба вo рoк oд 15 дена oд денот нa приемот дo министерот кoj раководи сo органот нa државната управа надлежен зa работите oд oбласта нa занаетчиството.

Член 18

Со денот на уписот во Занаетчискиот регистар, физичкото лице се стекнува со својство на занаетчија.

Формата и содржината на решението за упис во Занаетчискиот регистар го пропишува министерот кој раководи со органот на државната управа надлежен за работите од областа на занаетчиството.

По еден примерок од решението за упис во Занаетчискиот регистар се доставува до Централниот регистар, органот надлежен за работите од областа на јавните приходи во местото каде што е регистрирана занаетчиската дејност, Агенцијата за вработување во местото на деловното седиште или местото на живеење на занаетчијата, Фондот за пензиско и инвалидско осигурување, Фондот за здравствено осигурување и единиците на локалната самоуправа на деловното седиште или местото на живеење на занаетчијата.

Член 19

Занаетчискиот регистар се води како едношалтерски систем од страна на Занаетчиската комора при што Општинската занаетчиска комора во нејзино име ги запишува податоците за вршителите на занаетчиска дејност.

Едношалтерскиот систем е систем кој овозможува прием, обработка, дистрибуција на податоци и документи потребни за вршење на занаетчиска дејност.

Член 20

Преку едношалтерскиот систем се овозможува:

* Обезбедување на податоци кои се задолжителни за упис на занаетчијата во Занаетчискиот регистар,
* Обединување на сите правно релевантни податоци во едно решение за остварување на правата на занаетчијата.

Член 21

Преку едношалтерски систем се врши:

- Доставување на решение од основното регистрациско тело до Централниот регистар и поднесување пријава за упис во Централниот регистар,

- Изготвување на печат за занаетчија,

- Изготвување и достава на документи за пријава и одјава во Агенцијата за вработување на Реепублика Македонија, Фондот за пензиско и инвалидско осигурување на македонија и Фондот за здравствено осигурување на Македонија;

- Изготвување и доставување на документи за жиро сметка во банка;

- Изготвување и доставување на документи до надлежните органи согласно закон,

- Изготвување и доставување на барање за издавање потврда заради ослободување од персонален данок во Управата за јавни приходи,

- Изготвување и доставување на барање за паушално одданочување во Управата за јавни приходи.

**Фирма**

Член 22

Занаетчијата кој занаетчиската дејност ја врши во простории, мора да има фирма истакната на видно место.

Прописите што се однесуваат за фирмата на трговските друштва соодветно се применуваат и на занаетчиите.

Занаетчијата кој за вршење на занаетчиската дејност не мора да има простории за работа, не треба да има истакнато фирма.

Член 23

Занаетчијата во своето работење мора да ја употребува фирмата под која ја врши занаетчиската дејност, како што е запишано во Занаетчиски регистар.

Занаетчијата може да употребува и скратена ознака на фирмата под која ја врши занаетчиската дејност, која мора да се разликува од другите скратени ознаки на занаетчиите запишани во Занаетчиски регистар.

Скратената ознака на фирмата се запишува во Занаетчискиот регистар.

**Седиште**

Член 24

Седиште на занаетчијата кое врши дејност согласно овој закон е местото во кое се наоѓаат просториите во кои се врши дејноста.

Ако за вршење на дејноста не се потребни простории, како седиште се смета местото во кое занаетчијата има живеалиште.

Вршителот на занаетчиската дејност, дејноста може да ја врши во повеќе работни простории за работа, во зависност од видот и начинот на вршење на дејноста.

Вршителот на занаетчиската дејност не може да ја врши дејноста надвор од просториите за работа за оние занаетчиски дејности кои задолжително се вршат во простории.

Вршителот на занаетчиската дејност може занаетчиската дејност или одделни работи од таа дејност да ги вршат надвор од просториите, како и надвор од своето седиште во зависност од видот и начинот на вршењето на занаетчиската дејност или ако така е договорено со нарачателот на услугата.

Занаетчиските дејности кои треба задолжително да се вршат во простории ќе ги определи министерот кој раководи со органот на државната управа надлежен за работите од областа на занаетчиството.

Член 25

Вршителот на занаетчиската дејност е должен да обезбеди просториите во кои ја врши дејноста да ги исполнуваат пропишаните минимално технички услови.

Министерот кој раководи со органот на државната управа надлежен за работите од областа на занаетчиството ги пропишува минималните технички услови од ставот 1 на овој член.

Член 26

Вршителот на занаетчиска дејност е должен исполнувањето на условите од членот 25 на овој закон да го пријави на Државниот пазарен инспекторат, на денот на отпочнување со вршење на дејноста, на образец чија форма  и содржина го пропишува министерот кој раководи со органот на државната управа надлежен за работите од областа на занаетчиството.

Член 27

Занаетчијата е должен да поднесе барање за упис на промена на адресата на седиштето или работна просторија во Занаетчискиот регистар.

За вршење на својата дејност, занаетчијата од ставот 1 на овој член поднесува писмено барање за упис во Занаетчиски регистар до општинската занаетчиска комора на чија територија го преселил своето седиште или работната просторија.

Член 28

Вршителот на занаетчиска дејност доколку тоа не е определено со друг пропис е должен:

1) на видно место да истакне ценовник на своите производи, односно услуги;

2) на видно место да го истакне своето работно време и да се придржува до него;

3) да поседува соодветна документација за набавените стоки и материјали и за продадените стоки односно услуги.

**Привремено запирање**

Член 29

Занаетчијата може привремено да запре со вршењето на дејноста во случај на:

1. Болест, додека трае неспособноста за работа;
2. Адаптација и реконструкција на просториите за работа до три месеца, еднаш во годината;
3. Користење на годишен одмор;
4. Притвор, издржување на казна затвор до шест месеца, изречена казна забрана за вршење на дејност до шест месеца:
5. Намален обем на работа до три месеца, два пати годишно.

Во случај кога запирање на дејноста трае помалку од 30 дена, не се смета како привремено запирање.

Привременото запирање по сите основи не може да биде подолго од шест месеци во текот на годината.

Занаетчијата е должен во рок од 8 дена од денот на настанувањето на случаите од ставот 1 на овој член да го пријави привременото запирање на вршење на дејноста во општинската занаетчиска комора.

Член 30

Општинската занаетчиска комора која го извршила уписот во Занаетчискиот регистар, на барање на занаетчијата издава решение за привремено запирање на дејноста, од кое по еден примерок доставува до надлежните органи од член 18 став 3 од овој закон.

Против решението од ставот 1 на овој член може да се изјави жалба во рок од 15 дена од денот на приемот на решението до министерот кој раководи со органот на државната управа надлежен за работите од областа на занаетчиството.

Занаетчијата е должен, доколку занаетчиската дејност ја врши во простории, на видно место да го истакне периодот на привременото запирање на вршење на дејност.

Член 31

Ако занаетчијата отпочне со вршење на дејност пред определеното време утврдено со решението за привремено запирање, должен е да го пријави продолжувањето на вршењето на дејноста во општинската занаетчиска комора во рок од три дена од престанокот на причината поради која настанало привременото запирање на вршењето на дејноста.

Општинската занаетчиска комора во рок од три дена од денот на добивањето на пријавата од ставот 1 на овој член ги известува надлежните органи од кој член 18 став 3 од овој закон за продолжувањето на вршењето на дејноста.

**Престанок на дејност**

Член 32

Занаетчијата престанува да врши дејност и се брише од занаетчиски регистар :

1. Со одјавување,
2. Со губење на деловна способност,
3. По сила на закон,
4. Во случај на смрт.

Член 33

За престанок на дејноста на занаетчијата со одјавување, општинската занаетчиска комора донесува решение за престанок на дејноста врз основа на писмено барање на занаетчијата.

Против решението од ставот 1 на овој член може да се изјави жалба во рок од 15 дена од денот на приемот до министерот кој раководи со органот на државната управа надлежен од областа на занаетчиството.

По еден примерок од решението од ставот 1 на овој член се доставува до надлежните органит од членот 18 став 3 на овој закон. Како ден на престанување на вршење на дејноста се смета денот на поднесување на барањето.

Решението од ставот 1 на овој член општинската занаетчиска комора го запишува во Занаетчискиот регистар.

Член 34

Занаетчијата престанува да ја врши дејноста по сила на закон во следниве случаи:

1. Ако се пензионира;
2. Ако е на издржување на казна затвор во траење подолго од шест месеци;
3. Со правосилна судска одлука или правосилно решение му биде изречена мерка за безбедност забрането вршење на дејноста подолго од шест месеци;

За престанок на дејноста по сила на закон, општинската занаетчиска комора донесува решение за упис на бришење во Занаетчискиот регистар.

Против решението од ставот 2 на овој член може да се изјави жалба во рок од 15 дена од денот на приемот преку општинската занаетчиска комора до министерот кој ракоди со органот на државната управа надлежен од областа на занаетчиството.

Решението од ставот 2 на овој член општинската занаетчиска комора го запишува во Занаетчиски регистар.

По еден примерок од решението од ставот 1 на овој член се доставува до надлежните органи од членот 18 став 3 на овој закон. Како ден на престанување на вршење на дејноста се смета денот на поднесување на барањето.

Член 35

Занаетчијата може да го пренесе вршењето на дејноста на член од своето потесно семејство, како и на трето лице со превземање на сите права и обврски, за што поднесува барање до општинската занаетчиска комора.

Членот на потесното семејство односно третото лице е должен во рок од 30 дена од денот на уписот во Занаетчискиот регистар да достави докази согласно со членот 39 став 1 од овој Закон.

Доколку доказите од членот 39 став 1 на овој Закон не се приложат во утврдениот рок од ставот 2 на овој член, општинската занаетчиска комора донесува решение за бришење на уписот во Занаетчискиот регистар.

Против решението за бришење од Занаетчискиот регистар може да се изјави жалба во рок од 15 дена од денот на приемот преку општинската занаетчиска комора до министерот кој раководи со органот на државната управа надлежен за работите од областа на занаетчиството.

Член 36

Во случај на смрт на занаетчијата, дејноста со исклучок на занаетчиските дејности кои се однесуваат на производство на прехранбени производи и пијалаци, како и на производи за здравје и нега на тело, може да продолжи да ја врши брачниот другар или наследникот од прв наследен ред најдолго до една година.

Брачниот другар или наследникот од прв наследен ред во рок од 30 дена од денот на смртта на занаетчијата поднесува барање до општинската занаетчиска комора за добивање на времено решение за вршење на занаетчиската дејност, за периодот утврден во ставот 1 на овој член.

Против решението од ставот 2 на овој член може да се изјави жалба во рок од 15 дена од денот на приемот до министерот кој раководи со органот на државната управа надлежна од областа на занаетчиството.

Доколку општинската занаетчиска комора донесе решение со кое се пренесува вршењето на дејноста на член од потесното семејство на занаетчијата, како и на трето лице со преземање на сите права и обврски, примерок од истото се доставува до надлежните органи од член 18 став 3 на овој закон.

Член 37

Општинската занаетчиска комора ќе го огласи решението за ништовно ако дополнително утврди дека занаетчијата го добил решението за упис во Занаетчискиот регистар врз основа на лажни докази и ќе го брише од Занаетчискиот регистар.

Член 38

Министерството надлежна за работите од областа на занаетчиството во соработка со Занаетчиската комора секоја година изготвува листа на стари занаети кои се во изумирање.

Критериумите за утврдување на листа на занаети кои се во изумирање ги пропишува министерот надлежен за работите од областа на занаетчиството со подзаконски акт.

Листата на занаети во измумирање секоја година се објавува на веб страницата на министерството надлежна за работите од областа на занаетчиството и Занаетчиската комора.

IV. ЗАНАЕТЧИСКА ДОЗВОЛА

Услови за издавање на занаетчиска дозвола

Член 39

Занаетчијата се стекнува со занаетчиска дозвола доколку ги исполнува еден од следните услови:

- средно стручно образование од соодветна насока (тригодишно и четвирогодишно образование),

- соодветна квалификација,

- стручна оспособеност (едногодишно и двогодишно образование),

- мајсторски испит,

- соодветно работно искуство со минимум основно образование ако пет години последователно вршело дејност од листата на занаетчиски дејности како сопственик или вработен кај вршителот на занаетчиската дејност во соодветна дејност

- соодветно работно искуство со минимум средно образование ако три години последователно вршело дејност од листата на занаетчиски дејности како сопственик или вработен кај вршителот на занаетчиската дејност во соодветна дејност или

- соодветно работно искуство со минимум више или високо образование ако една година последователно вршело дејност од листата на занаетчиски дејности како сопственик или вработен кај вршителот на занаетчиската дејност во соодветна дејност.

Занаетчијата кој се занимава со домашно ракотворење или со уметничко занаетчиство не треба да исполнува еден од условите од ставот 1 од овој член.

Министерот кој раководи со органот на државната управа надлежен за работите од областа на занаетчиството ќе ги определи занаетчиските дејности за чие вршење не е потребно соодветно стручно образование или соодветна стручна оспособеност.

Дејностите кои можат да ги вршат вршителите на занаетчиската дејност како и дејностие од член 2 став 1 точка 9 ќе ги определи министерот кој раководи со органот на државната управа надлежен за работите од областа на занаетчиството.

Член 40

Трговецот поединец и трговското друштво се стекнува со занаетчиска дозвола ако најмалку едно вработено лице исполнува еден од условите од член 39 став 1 од овој закон.

Трговецот поединец и трговското друштво кои вршат занаетчиска дејност може да имаат повеќе лица кои ги исполнуваат условите за добивање на занаетчиска дозвола.

Член 41

Ако лицето кое ги исполнува условите за добивање на занаетчиска дозвола за вршење на занаетчиска дејност привремено или трајно го напушти вршителот на занаетчиската дејност, истото е должно во рок од еден месец од денот на напуштањето да обезбеди друго лице кое е носител на занаетчиска дејност.

За време на отсуство на лицето кое ги исполнува условите за добивање на занаетчиска дозвола вршителот на занаетчиската дејност треба да престане со вршење на занаетчиска дејност.

Општинската занаетчиска комора ќе ја одземе занаетчиската дозвола на вршителот на занаетчиска дејност ако во рокот утврден во став 1 на овој член, не обезбеди друго лице кое ги исполнува условите и ќе го избрише од Занаетчискиот регистар.

Член 42

Занаетчиската дозвола е јавна исправа што ја издава општинската занаетчиска комора, на вршителот на занаетчиската дејност, доколку барателот исполнува еден од условите од членот 39 став 1 на овој закон.

Општинската занаетчиска комора е должна да ја издаде занаетчиската дозвола во рок од три дена од денот на поднесувањето на барањето за издавање на занаетчиска дозвола.

Со барањето од ставот 1 на овој член вршителот на занаетчиска дејност ги приложува и доказите од членот 39 став 1 на овој закон.

Формата и содржината на барањето од ставот 1 на овој член го пропишува министерот кој раководи со органот на државната управа надлежен за работите од областа на занаетчиството.

Занаетчиската дозвола за занаетчиите општинската занаетчиска комора ја издава врз основа на решението за упис во занаетчиски регистар, со денот на издавање на решението.

Против издавањето на занаетчиска дозвола односно решение за одбивање на издавање на занаетчиска дозвола може да поднесе жалба во рок од 15 дена од денот на приемот на решението преку општинската занаетчиска комора до министерот надлежен за работите од областа на занаетчиството.

Формата и содржината на занаетчиската дозвола ја пропишува министерот кој раководи со органот на државната управа надлежен за работите од областа на занаетчиството.

Член 43

Занаетчиската дозвола не смее да се пренесе на друг вршител на занаетчиска дејност.

Вршителот на занаетчиска дејност може да врши само занаетчиски дејности што се наведени во занаетчиската дозвола, освен во случаите кога со закон е определено дека може да врши и други дејност.

Член 44

Занаетчиската дозвола престанува да важи:

- по сила на закон,

- по барање на вршителот на занаетчиска дејност.

Вршителот на занаетчиската дејност имател на занаетчиската дозвола е должен во рок од осум дена од престанокот со вршење на дејноста да поднесе барање до општинската занаетчиска комора за бришење од Занаетчискиот регистар и е должен да ја врати занаетчиската дозвола.

За бришење од Занаетчискиот регистар, општинската занаетчиска комора донесува решение во рок од три работни дена од денот на приемот на барањето за престанок од ставот 2 на овој член.

Формата и содржината на барањето од ставот 2 на овој член ги пропишува министерот кој раководи со органот на државната управа надлежен за работите од областа на занаетчиството.

Против Решението од ставот 3 на овој член, може да се поднесе жалба во рок од 15 дена од денот на приемот на решението преку општинската занаетчиска комора до министерот надлежен за областа на занаетчиството.

Член 45

Владата на Република Македонија на предлог на органот на државната управа надлежен за вршење на работите од областа на занаетчиството донесува годишна Програма, во рамки на која се субвенционираат активности на занаетчиството.

Заради побрз развој на занаетчиството како и зголемување на конкурентноста и иновативноста на занаетчиските производи и услуги, министерот надлежен за работите од областа на занаетчиството ќе го пропише начинот, видот и висината на субвенциите “.

Средствата од ставовите 1 и 2 на овој член се обезбедуваат од Буџетот на Република Македонија.

**V. МАЈСТОРСКА ТИТУЛА**

Член 46

Занаетчиите можат да се стекнат со титула мајстор.

Со титула мајстор можат да се стекнат и физички лица кои се вработени кај занаетчиите и вршителот на занаетчиска дејност.

Титула мајстор се стекнува согласно Законот за стручно образование и обука.

**VI. ОРГАНИЗИРАЊЕ НА ЧИРАЧКА РАБОТА**

**Чираци**

Член 47

Чиракување е период кој невработено лице го поминува на работно место кај работодавач со цел да се стекне со вештини, компетенции и знаења за изучување на определен занает.

**Услови и начин на работа на чирак**

Член 48

Чирак согласно овој закон, може да биде секое невработено лице евидентирано во Агенцијата за вработување на Република Македонија, кое активно бара вработување.

Член 49

Чиракување е работа која може да се реализира кај работодавачи кои искажале потреба за ангажирање на чираци.

Потребата од ангажирање се врши по пат на јавен оглас објавен од страна на работодавачот или јавен оглас објавен од страна на Агенцијата за вработување на Република Македонија, доколку истото е предвидено во годишниот оперативен план за активни програми и мерки за вработување.

Јавниот оглас се објавува во Агенцијата за вработување на Република Македонија, и во најмалку два дневни весници и истиот трае најмалку 30 дена.

Член 50

Во јавниот оглас се објавуваат условите за работа на чиракот

Член 51

Работата на чиракот може да трае не повеќе од 12 месеци.

За работа на чиракот се склучува договор.

Договорот за чирак е двостран во случаите кога јавниот оглас од член 49 став 2 е објавен од работодавач или тростран во случај кога јавниот оглас е објавен од Агенцијата за вработување на Република Македонија .

Работодавачот е должен во рок од пет работни дена да достави до Агенцијата за вработување на Република Македонија и до Државниот инспекторат за труд писмено известување за склучениот договор за чирачка работа во кое ќе бидат наведени: името, презимето на чиракот, бројот на договорот за чирачка работа и датумот на склучување на истиот, како и датумот на почетокот на чирачката работа.

**Права и обврски на чиракот и работодавачот**

Член 52

Чиракот има право:

- во писмена форма да го добие описот на правата и обврските

-да биде запознаен со условите за работа и опасностите поврзани за време на чирачката работа,

- да биде запознаен со работите и работните задачи на работното место каде ќе работи како чирак и ја реализира чирачката работа ;

- да користи средства за заштита при работа согласно со прописите за заштита при работа;

- на отсуство за време на чирачката работа, ако за тоа постојат оправдани причини;

- на дневен и неделен одмор;

- да биде консултиран и информиран при одлучување за начинот на давање на услугите;

- на месечен надомест во висина не помала од 15% од просечната бруто плата исплатена во Републиката во претходната година;

* на заштита на приватноста и личните податоци.

Средствата за исплата на месечниот надоместок од став 1 алинеја 8 на овој член се обезбедуваат од страна на работодавачот и други извори.

Доколку е предвидено во годишниот оперативен план за активни програми и мерки за вработување, средствата за исплата на месечниот надоместок од став 1 алинеја 8 на овој член се обезбедуваат од средства од Буџетот на Република македонија преку Агенцијата за вработување на Република Македонија и други извори.

Член 53

Чиракот е должен да:

- го извести работодавачот за болеста или други причини за отсуство;

- врши работи според занаетот за кој е потпишан договорот за чирак согласно со закон и договорот за чираштво и општите акти на работодавачот со кои претходно е запознаен;

- дава услуга лично и непосредно;

-ги чува доверливите податоци, личните податоци односно класифицираните информации со кои е запознаен и

- го извести работодавачот за штетни последици за кои е запознаен кои можат да настанат за работодавачот и за самиот себе или за трети лица.

Доколку чиракот претходно го известил работодавачот за штетните последици во врска со ставот 1 алинеја 5 на овој член, истиот нема одговорност за направената штета.

Член 54

Чиракот кој за време на работата намерно или од крајна небрежност ќе предизвика штета, должен е да му ја надомести штетата на работодавачот, согласно со одредбите од Законот за облигационите односи.

Работодавачот е должен да му ја надомести штетата на чиракот предизвикана за време или во врска со чирачката работа, согласно со одредбите од Законот за облигационите односи.

Член 55

Работодавачот е должен да:

- врши селекција на пријавените кандидати за чираци ;

- обезбеди ментор за надгледување и обука на чиракот;

- му издаде потврда на чиракот ;

-обезбеди материјали и средства за работа на чиракот;

- обезбеди навремена исплата на надоместокот согласно член 55 став 1 точка 7 од овој закон;

- обезбеди тајност на податоците и заштита на личните податоци и приватноста и

- обезбеди осигурување од професионални болести и повреда на работа за време на чирачката работа, согласно со прописите за пензиското и инвалидското осигурување и прописите за здравствено осигурување, доколку со друг закон поинаку не е предвидено**.**

Средствата за осигурување од професионални болести и повреда на работа за време на чирачката работа од став 1, алинеја 7 на овој член се обезбедуваат во рамките на средствата предвидени согласно со член 52 став 2 на овој закон.

Член 56

Агенцијата за вработување на Република Македонија е должна да посредува помеѓу работодавачот и невработеното лице односно чиракот во случаите кога средствата за исплата на месечниот надоместокот се обезбедуваат од Буџетот на Република Македонија и да обезбедува податоци на работодавачот за невработеното лице кое искажало интерес за работа како чирак врз основа на објавен оглас согласно овој закон.

Агенцијата за вработување на Република Македонија води евиденција на невработените лица кои работат како чираци вклучени во чирачката работа и истата ги содржи следните податоци.

Формата и начинот на евиденцијата од став 2 на овој член ја пропишува Агенцијата за вработување на Република Македонија.

Член 57

Договорот за чирачка работа ги содржи следниве елементи:

1. Договорни страни:

- работодавач (назив и седиште)

- чирак (име и презиме, адреса на живеалиште, односно на престојувалиште)**;**

2. Предмет на договорот,занаетот за кој ќе биде чирак;

3. Работното место за кос ќе биде чирак;

4. Посебни права и обврски;

5. Начин на престанок и раскинување на договорот за работа на чирак;

6. Распоред на работно време и работни часови; и

7. Датум и место на склучување на договорот.

Член 58

Работодавачот може да склучи само еден договор за чираштво за секое работно место со еден ист чирак.

Член 59

За прашањата кои ќе произлезат од чирашката работа, а кои не се уредени со овој закон, се применуваат одредбите од Законот за облигационите односи.

Член 60

Договорот за чираштво престанува:

- со истекот на временскиот рок за кој е склучен договорот или се исполнети условите за кои истиот е склучен;

- со спогодбено раскинување;

- кога работодавачот престанува да работи без правен наследник и

- со денот на правосилна одлука за одземање на деловна способност на чиракот.

Чиракот може да го раскине договорот пред да истече времето за кое е склучен, со писмена изјава без обврска да ја наведе причината за раскинување на договорот, освен во случај кога раскинувањето може да предизвика штетни последици во работењето на работодавачот или на трети лица .

Работодавачот може да го раскине договорот за чираштво:

- со престанување на потребата за чирашка работа;

- кога не е во можност да ги обезбеди условите за чирашка работа;

- кога ќе констатира дека чиракот не ги исполнува договорените обврски;

- ако една од договорните страни е незадоволна од чирашката работа

- ако чирашката работа не е соодвтена со работата предвидена со договорот; и

- во случај на кршење на етичките норми.

Договорната страна е должна писмената изјава за раскинување на договорот да ја достави до другата договорна страна во рок од пет дена пред да го раскине договорот.

Член 61

Со склучување на договорот за чирашка работа, не се губат правата по основ на невработеност согласно со прописите за вработување и осигурување во случај на невработеност.

**VII. КОМОРСКИ СИСТЕМ**

**Занаетчиска комора на Република Македонија**

Член 62

Занаетчиската комора е самостојна, стручно-деловна организација која врши јавни овластувања утврдени со овој закон и дејствува на територијата на Република Македонија и има својство на правно лице.

Членови на Занаетчиската комора се вршителите на занаетчиската дејност кои вршат занаетчиска дејност на подрачјето на Република Македонија согласно овој закон

Вршителот на занаетчиска дејност станува член со денот на уписот во Занаетчискиот регистар

Членувањето во Занаетчиската комора е задолжително.

Во Занаетчиската комора може да се зачленат и физички и други правни лица кои самостојно вршат други дејности ако се својата работа го унапредуваат и развиваат занаетчиството.

Член 63

Занаетчиската комора ги врши следните работи:

1. Унапредување и развој на занаетчиството;
2. Ја разгледува проблематиката во областа на занаетчиство и се грижи за негов усогласен развој,
3. дава предлози до надлежните државни органи за подобривање на економските политики во областа на занаетчиството,
4. промовирање на занаетчиството, занаетчиските производи и услуги во Република Македонија и странство
5. Застапување на интересите на вршителите на занаетчиска дејност;
6. ги претставува вршителите на занаетчиска дејност пред државните органи и тела во Република Македонија и странство.
7. Организирање на облици на стручно образование, преквалификација и доквалификација на занаетчиите и на други лица;
8. Давање мислења и предлози при донесувањето на прописи од областа на занаетчиството;
9. Формирање на суд на честа;
10. Врши други работи утврдени со закон, како и со статутот на Занаетчиската комора.

Член 64

Со Статутот на Занаетчиската комора на Република Македонија се уредува особено:

* остварување на интересите на членовите на комората;
* правата, обврските и одговорностите на членовите;
* постапката за донесување на статутот и другите општи акти;
* работата на органите и телата на Занаетчиската комора, нивниот делокруг на работа, состав, број на членови, начин на избор и разрешување, односно траење на мандатот;
* начинот на одлучување во органите и телата на Занаетчиската комора облици на организирање на комората, организација и обврски на стручната служба и директорот на стручната служба;
* застапувањето и претставувањето на Занаетчиската комора областите и облиците на соработка со останатите комори во Република Македонија и странство и со органите на централната и локалната власт, односно со други организации, сојузи и заедници;
* начин на формирање на струкови здруженија, делокруг на работа, состав, органи, број на членови, начин на избор и разрешување односно траење на мандатот;
* јавност, траспарентност и информации за работата на Занаетчиската комора изворите и начинот на остварување, собирање, поделба и трошење на средствата потребни за работа на Занаетчиската комора,
* бројот на членови на собрание, управниот и надзорниот одбор, нивниот избор и мандат и други прашања поврзани со нивната работа при тоа земјаќи ги во предвид територијалниот и струковиот принцип.

Статутот на Занаетчиската комора на Република Македонија се објавува во Службен весник на Република Македонија.

Член 65

Со Занаетчиската комора управуваат нејзините членови преку избрани претставници од органите и телата на Општинските занаетчиски комори како и од претставници на струковите здруженија организнирани на ниво на цела територија на Република Македонија.

Органи на Занаетчиската комора на Република Македонија се: собрание, управен одбор, надзорен одбор, и претстедател.

Член 66

Собранието на Занаетчиската комора на Република Македонија е највисок орган на управување, а го сочинуваат претставници на членовите на Занаетчиската комора избрани преку општинските занаетчиски комори и струковите здруженија. Бројот на места во Собранието на Занаетчиската комора се утврдува со статутот.

Собранието на Занаетчиската комора:

* донесува статут;
* именува и разрешува претседател на Занаетчиската комора;
* донесува финансиски план за распределба на финансиските средства;
* именува и разрешува управен и надзорен одбор;
* одлучува за распишување избори и спроведува избор за органите и телата на Занаетчиската комора;
* донесува општи акти за извршување на задачите на Занаетчиската комора;
* донесува одлука за основицата и стапките, односно начините и рокови за плаќање на чланарина и други давачки на комората;
* донесува Правилник за функционирањето на Судот на честа и за постапката која што се води пред него.
* Врши и други работи утврдени со овој закон и статутот на Занаетчиската комора.

Член 67

Управниот одбор на Занаетчиската комора на Република Македонија, ги врши следните работи:

* ги спроведува одлуките и заклучоците на собранието,
* утврдува предлог статут и други акти од надлежност на собранието,
* предлага одлуки, завзема ставови и дава мислења за прашања од надлежност на собранието и,
* врши други работи утврдени со статутот на Занаетчиската комора,
* ги носи општите акти за организација и работа на стручната служба.

Член 68

Надзорниот одбор го следи спроведувањето на Статутот и другите општи акти на Занаетчиската комора, го следи финансиското работење и располагање со средствата на комората, и врши други работи утврдени со статутот на Занаетчиската комора.

Член 69

Претседателот на Занаетчиската комора ја претставува и застапува Занаетчиската комора.

Претседателот на Занаетчиската комора го именува и разрешува собранието на Занаетчиската комора.

Претседателот на Занаетчиската комора не може истовремено додека ја врши функцијата, да биде истовремено претседател на општинска занаетчиска комора.

Член 70

Во рамките на Занаетчиската комора се основа и работи суд на честа.

Судот на честа одлучува за кршење на добрите деловни обичаи при вршење на занаетчиска дејност, како и за повреда на статутот и другите акти на Занаетчиската комора.

Член 71

Занаетчиската комора на Република Македонија има стручна служба.

Стручната служба ја раководи директор кој го именува управниот одбор на Занаетчиската комора.

**Општински занаетчиски комори**

Член 72

Заради развој и унапредување на занаетчиството на локално ниво, подобрување на квалитетот на занаетчиските производи и услуги, создавање на кадар за потребите на занаетчиството, заштита, спроведување и унапредување на деловните обичаи во занаетчиството, промоција на занаетчиството на локално ниво, заштита и унапредување на дефицитарните занаетчиски дејности и старите занаети на локално ниво, како и заради усогласување и застапување на заедничките интереси на локално ниво, со овој закон се дава право за основање на општинска занаетчиска комора.

Во секоја општина може да се формира само една занаетчиска комора.

Членови на Општинската занаетчиска комора се вршители на занаетчиска дејност според подрачјето на општината за кои се внесуваат податоци во Занаетчискиот регистар.

Општинската занаетчиска комора е самостојна стручно - деловна организација која врши јавни овластувања согласно добиеното решение за вршење на јавни овластувања, а делува на определено подрачје на општината, општината во Градот Скопје, односно Градот Скопје и има својство на правно лице.

Општинската занаетчиска комора има статут со кој се утврдуваат задачите, целите, внатрешната организација и сите други прашања од значење за работата на Општинската занаетчиска комора.

Органи на Општинската занаетчиска комора се: собрание, управен одбор, надзорен одбор и претседател.

Општинската занаетчиска комора може да отпочне со работа по нејзиниот упис во Централниот регистар и добиеното Решение за вршење на јавни овластувања од страна на министерот надлежен за работите од областа на занаетчиството.

Централниот регистар ја регистрира Општинската занаетчиска комора врз основа на барање на иницијативен одбор од најмалку 50 занаетчии и вршители на занаетчиска дејност регистрирани на подрачјето на општината.

Општинската занаетчиска комора е должна во рок од 30 дена од денот на регистрирањето да достави барање до архивата на Министерството надлежно за работите од областа на занаетчиството за добивање на решение за вршење на јавни овластувања, како и докази дека се исполнети условите за работа на Општинската занаетчиска комора согласно овој закон.

Општинската занаетчиска комора која добила решение за одбивање на барањето го губи својството на правно лице и се брише од Централниот регистар.

Формата и содржината на барањето од став 8 на овој член го пропишува министерот надлежен за работите од областа на занаетчиството.

Член 73

Задачи на општински занаетчиски комори се:

* развој и унапредување на занаетчиството во рамките на општината;
* одржување на обуки за своите членови;
* спречување на нелојална конкуренција;
* решавање на спорови меѓу своите членови;
* промоција на занаетчиството во општината и надвор од неа;
* ги застапува интересите на **с**воите членови пред општината,
* заштита и унапредување на дефицитарните занаетчиски дејности и старите занаети и
* други задачи согласно Статутот на општинската занаетчиска комора

Член 74

Занаетчиската комора на Град Скопје се формира по иницијатива на обично мнозинство од општинските занаетчиските комори на општините на Градот Скопје.

Член 75

Работни задачи на Град Скопје:

* Унапредување и развој на занаетчиството во градот Скопје и
* Промовирање на занаетчиството, занаетчиските производи и услуги;
* Организирање на облици на стручно образование, преквалификација и доквалификација на занаетчиите и на други лица;
* Ги застапува интересите на своите членови пред градот Скопје

Член 76

Општинската занаетчиска комора може согласно со овој закон, да добие јавни овластувања за извршување на следниве задачи:

- вршење на уписи, промена и бришење во Занаетчискиот регистар во електронска и хартиена форма според постапка определена со овој закон и донесување на одлуки по поднесени барања за упис,промена и бришење и

- издавање и одземање на занаечистка дозвола според постапка определена со овој закон .

Министерот надлежен за работите од областа на занаетчиството јавното овластување од ставот 1 на овој член го доделува со решение по предлог на Комисијата за доделување, одземање и контрола за вршење на јавните овластувања во рок од 15 дена од денот на добивањето на барањето. Кон барањето за добивање на јавно овластување, Општинската занаетчиска комора приложува записник од основачкото собрание, примерок од статутот на комората и одлука за именување на претседател на комората, решение од Централниот регистар и доказ за исполнување на условите за доделување на јавни овластувања согласно член 77 од овој закон.

Член 77

Јавно овластување на Општинската занаетчиска комора може да се додели ако ги исполнува следниве услови:

- има вработено доволен број работници кои се овластени за водење на постапка и други стручни задачи, согласно со овој закон, при што вработениот регистратор е со минимум средно образование.

- има на располагање соодветна информатичка опрема за извршување на задачите од јавното овластување, со која ќе обезбеди внесување и достапност до податоците и од занаетчискиот регистар, и која содржи најмалку еден комјутер, скенер, телефон и интернет приклучок

- не постојат околности од кои може основано да се заклучи дека јавното овластување нема да го врши согласно со одредбите од овој закон и

- има обезбедено простор за опрема за извршување на задачите од јавното овластување. Обезбедениот простор е најмалку 30 м2 во кој има посебен дел за уписот во Занаетчиски регистар и архивирање на податоците како и дел за прием на странки.

Општинската занаетчиска комора мора да ги исполнува условите од ставот 1 на овој член во текот на целото времетраење на јавното овластување.

На територија на една општина може да се формира само една општинска занаетчиска комора.

Член 78

Министерот надлежен за работите од областа на занаетчиството по предлог на Комисијата за доделување, одземање и контрола на вршење на јавните овластувања, со решение го одзема јавното овластување на Општинската занаетчиска комора по службена должност, ако Комисијата утврди:

- неправилно, незаконско и ненавремено извршување на задачите во рамките на јавното овластување,

- неисполнување на условите од членот 77 став 1 од овој закон,

- давање на невистинити изјави, податоци или документи во постапката за добивање на јавното овластување или при проверката на исполнувањето на условите за добивање на јавното овластување,

- не ги отстрани констатираните недостатоци и неправилности по вршењето на надзорот од членот 79 став 3 од овој закон во рокот определен за нивно отстранување и

- спроведување на стечајна постапка согласно закон.

Министерот надлежен за работите од областа на занаетчиството може со решение да утврди престанок на вршењето на јавното овластување на барање на Општинската занаетчиска комора, во кое ќе се утврди и рокот за престанокот на вршењето на јавното овластување.

Против решението за одземање, односно престанок на вршењето на јавното овластување на Општинската занаетчиска комора не е дозволена жалба, а незадоволната страна може да поведе управен спор.

Решението за одземање, односно за престанок на вршењето на јавното овластување е конечно.

Со денот на одземањето, односно со денот на престанувањето на вршењето на јавното овластување, управните задачи на носител на јавно овластување ги презема Занаетчиска комора на Република Македонија.

Општинската занаетчиска комора на која и е одземено или и престанало вршењето на јавното овластување е должна, во рок од 15 дена од денот на конечноста на решението за одземање, односно решението за престанување на вршењето на јавното овластување, на Занаетчиската комора на Република Македонија да и ја предаде целокупната документација во електронска форма и во писмена форма кои ги има и ги има во врска со извршувањето на јавното овластување.

Општинската занаетчиска комора на која и е одземено овластувањето за вршење на јавни овластувања, односно на која и е утврдено престанок на вршењето на јавното овластување го губи својството на правно лице и се брише од Централен регистар.

Член 79

Министерот надлежен за работите од областа на занаетчиството формира Комисија за контрола на работењето на Општинската занаетчиска комора за законитоста на нејзиното работење при вршењето на јавното овластување.

Членови на Комисијата за контрола на работењето на Општинската занаетчиска комора по службена должност покрај преставници од министерството надлежно за областа на занаетчиството е и еден претставник од Занаетчиската комора.

По вршењето на контролата од ставот 1 на овој член, Министерството надлежно за работите од областа на занаетчиството, ја известува Општинската занаетчиска комора во која е извршена контрола за констатираните недостатоци и неправилности и определува рок за нивно отстранување и доколку истите не бидат отстранети, министерот надлежен за работите од областа на занаетчиството ќе го одземе јавното овластување.

**Струкови здруженија**

Член 80

Заради унапредување на една или повеќе сродни занаетчиски дејности, вршителите на занаетчиска дејност од една или повеќе општински занаетчиски комори може доброволно да се здружуваат во струкови здруженија.

Своите права струковите здруженија ги остваруваат во Занаетчиската комора делегирајќи свои претставници.

**Финансирање на коморите**

Член 81

Занаетчиската комора обезбедува средства за извршување на своите задачи од:

- задолжителната чланарина на вршители на занаетчиска дејност;

- надоместокот за извршени услуги од јавните овластувања;

- надоместоци од други услуги;

- донаци; и

- други извори.

Занаетчиската комора ќе донесе акт со кој ќе ги ослободи од плаќање на членарина вршителите на занаетчиска дејност кои се занимаваат со занаетчиска дејностите кои се во изумирање.

Висината и начинот на плаќање чланарина го одредува Собранието на Занаетчиската комора со одлука по предлог на Управниот одбор на Занаетчиската комора и истото се објавува во Службен весник на Република Македонија.

Занаетчиската комора стекнатите средства од чланарината ги распределува во следниот сооднос , и тоа 30 % се користат за работењето на Занаетчиската комора а 70 % за работењето на општинските занаетчиски комори.

Надоместокот за извршените услуги од јавните овластувања се уплаќа 30% за Занаетчиска комора и 70% на општинската занаетчиска комора која ја извршила услугат од јавното овластување.

Во случај на извршени услуги од јавните овластувања од страна на Занаетчиската комора надоместокот се уплаќа 100% за Занаетчиската комора

Надоместокот за извршените услуги од јавните овластувања, го одредува Собранието на Занаетчиската комора по претходна согласност на Владата на Република Македонија.

Финансирањето на Занаетчиската комора на Град Скопје ќе се дефинира со Статутот на Занаетчиската комора на Градот Скопје во соработка со нејзините членки основачи на комората.

Член 82

Занаетчиската комора со финансиските средства ги финансира:

* остварувањето на заедничките општествени, економски и социјални интереси на вршителите на занаетчиска дејност,
* застапување на интересите на своите членови
* развој и унапредување на занаетчиството во рамки на слободно дејствување на пазарни законитости,
* воведување единствен информатички систем за меѓусебно поврзување со општинските занаетчиски комори и надлежните државни органи,
* реализирање на соработка со исти или слични организации и институции во Република Македонија и странство, заради развој и промоција на националното занаетчиство, преку учество на саеми, изложби и слични манифестации,
* задачите и обврските од застапување на интересите на своите членови во постапките на усогласување на постоечката или носење нова легислатива на национално ниво или на ниво на Европската Унија,
* задачите за информирање и општо стручно советување на членството,
* организирање на обуки, квалификации, преквалификации, доквалификации со цел подобрување на квалитетот на занаетчсиките производи и услуги,
* поединечни активности на советување и стручна помош на членовите на нивно барање кои како општи упатства не бараат ангажирање на одделни експерти од пооделна област, ниту пак бараат адаптација на посебни материјали, согласно начелата на советодавни организации.
* други потреби согласно статутот и одлуките на Собранието, односно управниот одбор,

Член 83

Општинските занаетчиски комори стекнуваат средства за извршување на своите задачи и работи од:

* задолжителна чланарина на членовите
* надоместоци за извршените услуги одјавни овластувања
* надоместоци од други услуги
* донации
* други извори

Општинските занаетчиски комори со обезбените средства од став 1 на овој член ги финансираат извршувањето на работите утврдени во член 76 на овој закон.

**VIII. НАДЗОР**

Член 84

Надзор над примената на овој закон и прописите донесени врз негова основа врши министерството надлежно за работите од областа на занаетчиството.

Работите на инспекцискиот надзор ги врши Државниот пазарен инспекторат, преку државните пазарни инспектори, во согласност со овој и друг закон.

Член 85

Доколку при вршењето на инспекцискиот надзор се утврди дека е сторена неправилност од членот 87 на овој закон, државниот пазарен инспектор е должен да состави записник во кој ќе ја утврди сторената неправилност со укажување за отстранување на утврдената неправилност во рок од 8 дена и со истовремено врачување на покана за спроведување на едукација на лицето или субјектот каде што е утврдена неправилноста при вршењето на инспекцискиот надзор.

Формата и содржината на поканата за едукација, како и начинот на спроведување на едукацијата ги пропишува министерот кој раководи со органот на државната управа надлежен за вршење на работите од областа на занаетчиството .

Едукацијата ја организира и спроведува Државниот пазарен инспекторатот, односно органот којшто го извршил инспекцискиот надзор во рок не подолг од осум дена од денот на спроведувањето на инспекцискиот надзор.

Едукацијата може да се спроведе за повеќе утврдени исти или истородни неправилности за еден или за повеќе субјекти.

Доколку во закажаниот термин лицето или субјектот над кој се спроведува едукација не се јави на едукацијата ќе се смета дека едукацијата е спроведена.

Доколку лицето или субјектот над кој се спроведува едукација се јави на закажаната едукација и истата ја заврши ќе се смета дека е едуциран по однос на утврдената неправилност.

Доколку државниот пазарен инспектор при спроведување на контролниот надзор утврди дека се отстранети утврдените неправилности од ставот 1 на овој член, донесува заклучок со кој ја запира постапката на инспекцискиот надзор.

Доколку државниот пазарен инспектор при спроведување на контролниот надзор утврди дека не се отстранети утврдените неправилности од ставот 1 на овој член, поднесува барање за поведување на прекршочна постапка пред Прекршочна комисија.

Државниот пазарен инспекторат, односно органот којшто го извршил инспекцискиот надзор и којшто ја организирал и спровел едукацијата, води евиденција за спроведената едукација на начин пропишан од министерот кој раководи со органот на државната управа надлежен за вршење на работите од областа на занаетчиството.

**IX**. **ПРЕКРШОЧНИ САНКЦИИ**

Член 86

Глоба во износ од 700 евра во денарска противвредност ќе му се изрече за прекршок на правното лице кое врши занаетчиска дејност, ако:  
1) ја врши својата дејност надвор од просториите за работа (член 24 став 4);   
2) не ја пријави исполнетоста на минималните технички услови (член 26);   
3) на видно место не го истакне своето работно време и не се придржува на определеното работно време (член 28 точка 2).

Глоба во износ од 100 евра во денарска противвредност ќе му се изрече на самото место и на одговорното лице во правното лице за дејствијата од ставот 1 на овој член.

Глоба во износ од 200 евра во денарска противвредност ќе му се изрече на трговецот поединец и занаетчијата за дејствијата од ставот 1 на овој член.

Член 87

Глоба во износ од 1.000 евра во денарска противвредност ќе му се изрече за прекршок на правното лице кое врши занаетчиска дејност, ако:  
 1) на видно место не истакне ценовник на своите производи, односно услуги (член 28 точка 1);

2) да поседува соодветна документација за набавените стоки и материјали (член 28 точка 3)

Глоба во износ од 200 евра во денарска противвредност ќе му се изрече и на одговорното лице во правното лице за дејствијата од ставот 1 на овој член.

Глоба во износ од 600 евра во денарска противвредност ќе му се изрече на занаетчијата и трговецот поединец за дејствијата од ставот 1 на овој член.

За прекршоците утврдени во ставот 1 на овој член државниот пазарен инспектор е должен на сторителот на прекршокот да му предложи постапка за порамнување пред да поднесе барање за прекршочна постапка до прекршочната комисија.

Член 88

Глоба во износ од 1.500 до 2.500 евра во денарска противвредност ќе се изрече за прекршок на вршителот на занаетчиска дејност ако:

1. врши занаетчиска дејност без да биде запишан во соодветниот регистар и без занаетчиска дозвола;
2. врши занаетчиска дејност и покрај отсуството на носителот на занаетчиската дејност;
3. дејноста се врши од лице кое не ги исполнува условите од член 39 став 1;
4. врши занаетчиска дејност што е означено во занаетчиската дозвола (член 43 став 2).

Глоба во износ од 500 евра во денарска противвредност ќе му се изрече и на одговорното лице во правното лице за дејствијата од ставот 1 на овој член.

Во случајот од ставот 1 на овој член државниот пазарен инспектор може привремено да ги одземе предметите - стоките со кои е извршен прекршокот и ќе издаде потврда за привремено одземените предмети - стоки.

За прекршокот утврден во овој член државниот пазарен инспектор е должен да му предложи на сторителот на прекршокот постапка за порамнување пред да поднесе барање за прекршочна постапка до надлежниот суд.

Член 89

Прекршочната постапка по прекршоците предвидени во овој закон не може да се поведе ниту да се води ако поминат 18 месеци од денот кога е сторен прекршокот.

**X. ПРЕОДНИ И ЗАВРШНИ ОДРЕДБИ**

Член 90

Општинските занаетчиски комори отпочнуваат со вршење на јавни овластувања согласно овој закон од денот на влегување во сила на решението за вршење на јавни овластувања донесено од страна на министерот надлежен за работите на занаетчиството.

Член 91

Занаетчиската комора е должна да врши упис во Регистарот на занаетчии согласно овој закон се додека не се формираат општинските занаетчиски комори.

Занаетчии кои се регистрирани во Регистарот на занаетчии и сите вршители на занаетчиска дејност кои се евидентирани во евиденцијата на вршители на занаетчиска дејност кои на денот на свлегувањето во сила на овој закон вршат занаетчиска дејност, се должни во рок од една година да го усогласат своето работење со одредбите на овој закон без надоместок

Член 92

Централниот регистар врз основа на барање на Занаетчиската комора, а согласно Законот за Централен регистар, ќе овозможи Занаетчиската комора да ги превземе податоците за веќе запишаните трговци поединци, друштва со ограничена одговорност и друштва со ограничена одговорност од едно лице и ги запише во Занаетчискиот регистар во рок од една година од денот на влегувањето во сила на овој закон.

Член 93

Прописите според овој закон ќе се донесат во рок од три месеца од денот на влегувањето во сила на овој закон.

До донесување на прописите од ставот 1 на овој член ќе се применуваат постојните прописи.

Член 94

Постојните занаетчиски комори се должни најдоцна во рок од еден месец од денот на влегувањето во сила на овој закон да ги предадат сите регистри на занаетчии на Занаетчиската комора.

Постојните занаетчиски комори Тетово, Гостивар, Битола, Охрид, Струмица, Гевгелија, Куманово, Дебар, Виница, Штип, Велес, Прилеп, Ресен и Струга се бришат од Централниот регистар на РМ по сила на овој закон.

Член 95

Корисници на недвижниот имот на Занаетчиската комора Скопје се и општинските занаетчиски комори од територијата на град Скопје кои ќе се основаат во рок од шест месеци од денот на влегување во сила на овој Закон.

Корисник на недвижениот имот на Занаетчиската комора Скопје е и Знаетчиската комора од денот на влегување во сила на овој закон.

Општинските занаетчиски комори од став 1 овој член, просториите на недвижениот имот на Занаетчиската комора ги користат без никаков надоместок.

Просториите на Занаетчиската комора Скопје, меѓу општинските занаетчиски комори од став 1 од овој член ќе биде пропорционално поделена спрема бројот на членовите во коморите.

Член 96

Занаетчиската комора и Занаетчиската комора Скопје се должни во рок од 6 месеци да го усогласат своето работење со одредбите од овој закон.

Член 97

За постапките кои се отпочнати пред денот на влегувањето на сила на овој закон, ќе се применуваат одредбите што важеле до влегувањето во сила на овој закон.

Член 98

Со денот на влегувањето во сила на овој закон престанува да важи Законот за вршење на занаетчиска дејност („Службен  весник на Република Македонија” број 62/2004, 55/2007, 115/2010, 36/2011 и 53/2011).

Член 99

Овој закон влегува во сила осмиот ден од денот на објавувањето во „Службен весник на Република Македонија”,